title: Komission täytäntöönpanoasetus (EU) 2018/1975, annettu 14 päivänä joulukuuta 2018, asetuksen (EU) N:o 965/2012 muuttamisesta purjelentokoneita ja elektronisia lentolaukkuja koskevien lentotoimintavaatimusten osalta

text:
                  20.12.2018

                  FI

                  Euroopan unionin virallinen lehti

                  L 326/53

         KOMISSION TÄYTÄNTÖÖNPANOASETUS (EU) 2018/1975,
         annettu 14 päivänä joulukuuta 2018,
         asetuksen (EU) N:o 965/2012 muuttamisesta purjelentokoneita ja elektronisia lentolaukkuja koskevien lentotoimintavaatimusten osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 31 artiklan,
         sekä katsoo seuraavaa:

                     (1)

                     Komission asetuksessa (EU) N:o 965/2012 (2) määritellään edellytykset useiden eri lentotoiminnan lajien turvallisuudelle eri ilma-alusryhmissä, mukaan lukien purjelentokoneet.

                     (2)

                     Asetuksen (EU) 2018/1139 2 artiklan 1 kohdan b alakohdan i ja ii alakohdassa tarkoitettujen ilma-alusten toimintaan osallistuvien lentotoiminnan harjoittajien on täytettävä mainitun asetuksen liitteessä V vahvistetut asiaa koskevat keskeiset vaatimukset.

                     (3)

                     Komission täytäntöönpanoasetuksessa (EU) 2018/1976 (3) vahvistetaan erityissäännöt purjelentokoneilla harjoitettavaa lentotoimintaa varten. Mainitun asetuksen soveltamispäivästä alkaen kyseiseen lentotoimintaan ei saisi enää soveltaa asetuksessa (EU) N:o 965/2012 säädettyjä lentotoimintaa koskevia yleisiä sääntöjä. Jäsenvaltioiden toimivaltaisten viranomaisten suorittamaa lentotoiminnan valvontaa koskevia sääntöjä, jotka esitetään asetuksen (EU) N:o 965/2012 3 artiklassa ja liitteessä II, olisi kuitenkin edelleen sovellettava purjelentokoneilla harjoitettavaan lentotoimintaan, koska mainitut vaatimukset eivät rajoitu yksittäisiin lentotoiminnan lajeihin vaan koskevat horisontaalisesti kaikkea lentotoimintaa.

                     (4)

                     Asetusta (EU) N:o 965/2012 olisi sen vuoksi muutettava, jotta voidaan ottaa huomioon purjelentokoneilla harjoitettavaan lentotoimintaan sovellettavat uudet säännöt ja selventää, mitä mainitun asetuksen säännöksistä sovelletaan edelleen purjelentokoneilla harjoitettavaan lentotoimintaan.

                     (5)

                     Täytäntöönpanoasetuksen (EU) 2018/1976 säännösten ja tämän asetuksen säännösten välisen läheisen yhteyden vuoksi asetusten soveltamispäivä olisi yhdenmukaistettava.

                     (6)

                     ICAO lisäsi vuonna 2014 liitteen 6 (Annex 6) osaan I ja osan III osastoon II standardit elektronisten lentolaukkujen (EFB) käytöstä kaupallisessa ilmakuljetuksessa. Standardit sisältävät elektronisten lentolaukkujen käyttöä koskevat yleiset vaatimukset sekä vaatimuksen, jonka mukaan ilma-alusten turvallista toimintaa varten käytettävien EFB-sovellusten käyttö edellyttää operatiivista hyväksyntää. Sen vuoksi on tarpeen yhdenmukaistaa asetus (EU) N:o 965/2012 ICAOn standardien kanssa ottamalla käyttöön uusi sääntö, joka sisältää yleiset vaatimukset elektronisten lentolaukkujen käytölle kaupallisessa ilmakuljetuksessa ja uudet säännökset, joilla tuetaan operatiivista hyväksyntää sellaisten EFB-sovellusten käytölle, joissa on korkeintaan vähämerkityksiseksi luokiteltu käyttöhäiriö.

                     (7)

                     ICAO lisäsi vuonna 2014 liitteen 6 osaan II ja osan III osastoon III standardit elektronisten lentolaukkujen käytöstä yleisilmailussa. Standardit sisältävät elektronisten lentolaukkujen käyttöä koskevat yleiset vaatimukset sekä vaatimuksen, jonka mukaan ICAOn jäsenvaltioiden on vahvistettava perusteet ilma-aluksen turvalliseen toimintaan tarkoitettujen EFB-sovellusten käytölle. Sen vuoksi on tarpeen yhdenmukaistaa asetus (EU) N:o 965/2012 ICAOn standardien kanssa siten, että otetaan käyttöön vaativilla moottorikäyttöisillä ilma-aluksilla harjoitettavaa muuta kuin kaupallista lentotoimintaa ja vaativilla moottorikäyttöisillä ilma-aluksilla harjoitettavaa erityislentotoimintaa koskevat uudet säännöt, jotka sisältävät yleiset vaatimukset elektronisten lentolaukkujen käytölle sekä vaatimukset, jotka koskevat sellaisten EFB-sovellusten käyttöä, joissa on korkeintaan vähämerkityksiseksi luokiteltu käyttöhäiriö. Tällä asetuksella muutetaan myös asetusta (EU) N:o 965/2012 yhdenmukaistamalla kannettavia elektronisia laitteita koskevat vaatimukset, jotka koskevat muilla kuin vaativilla moottorikäyttöisillä ilma-aluksilla harjoitettavaa muuta kuin kaupallista lentotoimintaa, elektronisia lentolaukkuvarusteita koskevien ICAO-standardien kanssa.

                     (8)

                     Euroopan unionin lentoturvallisuusvirasto on laatinut luonnokset täytäntöönpanosäännöiksi purjelentokoneilla harjoitettavaa lentotoimintaa koskevista erityissäännöistä ja toimittanut ne lausuntona (4) komissiolle asetuksen (EU) 2018/1139 75 artiklan 2 kohdan b ja c alakohdan ja 76 artiklan 1 kohdan mukaisesti.

                     (9)

                     Euroopan unionin lentoturvallisuusvirasto on laatinut luonnokset täytäntöönpanosäännöiksi elektronisten lentolaukkujen käytöstä ja toimittanut ne lausuntona (5) komissiolle asetuksen (EU) 2018/1139 75 artiklan 2 kohdan b ja c alakohdan ja 76 artiklan 1 kohdan mukaisesti.

                     (10)

                     Tässä asetuksessa säädetyt toimenpiteet ovat asetuksen (EU) 2018/1139 127 artiklalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Asetuksen (EU) N:o 965/2012 muuttaminen
            Muutetaan asetus (EU) N:o 965/2012 seuraavasti:

                        1)

                        Muutetaan 1 artikla seuraavasti:

                                    a)

                                    Korvataan 1, 2 ja 3 kohta seuraavasti:

                                       ”1.   Tässä asetuksessa vahvistetaan lentokoneilla ja helikoptereilla harjoitettavaa lentotoimintaa koskevat yksityiskohtaiset säännöt, joita sovelletaan myös toisen valtion turvallisuusvalvonnan alaisuuteen kuuluvien lentotoiminnan harjoittajien ilma-aluksille tehtäviin asematasotarkastuksiin, kun tällaiset ilma-alukset laskeutuvat perussopimusten määräysten soveltamisalaan kuuluvalla alueella sijaitsevalle lentopaikalle.

                                       2.   Lisäksi tässä asetuksessa vahvistetaan yksityiskohtaiset säännöt, jotka koskevat asetuksen (EU) 2018/1139 2 artiklan 1 kohdan b alakohdan i ja ii alakohdassa tarkoitettuja ilma-aluksia, pois lukien ilmapallot ja purjelentokoneet, kaupalliseen ilmakuljetustoimintaan käyttävien lentotoiminnan harjoittajien hyväksyntätodistusten antamista, voimassa pitämistä, muuttamista, rajoittamista, voimassaolon keskeyttämistä tai peruuttamista, todistusten haltijoiden oikeuksia ja velvollisuuksia sekä edellytyksiä, joiden täyttyessä toiminta on kiellettävä, sitä on rajoitettava tai sille on asetettava ehtoja turvallisuuden säilyttämiseksi.

                                       3.   Lisäksi tässä asetuksessa vahvistetaan yksityiskohtaiset säännöt edellytyksistä ja menettelyistä, jotka koskevat lentokoneilla ja helikoptereilla harjoitettavan kaupallisen erityislentotoiminnan tai vaativilla moottorikäyttöisillä ilma-aluksilla harjoitettavan muun kuin kaupallisen lentotoiminnan, mukaan lukien ei-kaupallinen erityislentotoiminta vaativilla moottorikäyttöisillä ilma-aluksilla, harjoittajien tekemiä ilmoituksia siitä, että niillä on valmiudet täyttää ilma-alusten toimintaan liittyvät velvollisuudet ja käytössään tähän tarvittavat keinot, sekä kyseisten lentotoiminnan harjoittajien valvontaa.”

                                    b)

                                    Korvataan 7 kohta seuraavasti:

                                       ”7.   Tätä asetusta ei sovelleta ilmapalloilla ja purjelentokoneilla harjoitettavaan lentotoimintaan. Ilmapalloilla ja purjelentokoneilla harjoitettavaan lentotoimintaan, lukuun ottamatta ankkuroituja kaasupalloja, sovelletaan kuitenkin 3 artiklassa vahvistettuja valvontaa koskevia vaatimuksia.”

                        2)

                        Muutetaan 2 artikla seuraavasti:

                                    a)

                                    Korvataan 1, 1a ja 1b kohta seuraavasti:

                                                ”1)

                                                ’lentokoneella’ moottorikäyttöistä kiinteäsiipistä ilmaa raskaampaa ilma-alusta, joka saa nostovoimansa lennon aikana siipiinsä vaikuttavasta ilman aerodynaamisesta reaktiosta;

                                                1a)

                                                ’helikopterilla’ ilmaa raskaampaa ilma-alusta, joka saa pääasiallisen nostovoimansa lennon aikana yhteen tai useampaan pystysuoralla tai lähes pystysuoralla akselilla olevaan moottorikäyttöiseen roottoriin vaikuttavista ilman reaktioista;

                                                1b)

                                                ’ilmapallolla’ ilmaa kevyempää miehitettyä ilma-alusta, joka ei ole moottorikäyttöinen ja joka lentää ilmaa kevyemmän kaasun tai ilma-aluksessa olevan polttimen avulla, mukaan lukien kaasupallot, kuumailmapallot, ilmapallot, joissa käytetään sekä ilmaa kevyempää kaasua että kuumaa ilmaa, sekä moottorikäyttöisyydestään huolimatta kuumailmalaivat;”

                                    b)

                                    Lisätään 1c, 1d ja 1e kohta seuraavasti:

                                                ”1c)

                                                ’purjelentokoneella’ ilmaa raskaampaa ilma-alusta, joka saa nostovoimansa lennon aikana kiinteinä pysyviin ilma-aluksen pintoihin vaikuttavasta ilman aerodynaamisesta reaktiosta ja joka pystyy lentämään vapaasti ilman moottoria;

                                                1d)

                                                ’kaupallisella lentotoiminnalla’ yleisön saatavilla olevaa lentotoimintaa ilma-aluksella maksusta tai muutoin vastikkeellisesti, tai silloin, kun lentotoiminta ei ole yleisön saatavilla, lentotoiminnan harjoittajan ja asiakkaan välisen sopimuksen nojalla harjoitettua lentotoimintaa, jossa lentotoiminnan harjoittaja ei ole asiakkaan määräysvallassa;

                                                1e)

                                                ’ankkuroidulla kaasupallolla’ kaasupalloa, jonka ankkurijärjestelmä pitää kaasupallon jatkuvasti ankkuroituna kiinteään pisteeseen käytön aikana;”

                                    c)

                                    Korvataan 9 kohta seuraavasti:

                                                ”9)

                                                ’esittelylennolla’ maksua tai muuta korvausta vastaan harjoitettavaa lentotoimintaa, joka koostuu lyhytkestoisesta lentokierroksesta, jonka tarjoaa komission asetuksen (EU) N:o 1178/2011 (*1) 10 a artiklassa tarkoitettu hyväksytty koulutusorganisaatio taikka organisaatio, joka on perustettu edistämään harraste- ja vapaa-ajan ilmailua, uusien koulutettavien tai uusien jäsenten houkuttelemiseksi;

                                       (*1)  Komission asetus (EU) N:o 1178/2011, annettu 3 päivänä marraskuuta 2011, siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla (EUVL L 311, 25.11.2011, s. 1).”"

                        3)

                        Muutetaan 5 artikla seuraavasti:

                                    a)

                                    Korvataan 1 kohta seuraavasti:

                                       ”1.   Lentotoiminnan harjoittajat saavat käyttää lentokonetta tai helikopteria kaupalliseen ilmakuljetukseen ainoastaan siten kuin liitteissä III ja IV säädetään.”

                                    b)

                                    Korvataan 2 kohdan b alakohta seuraavasti:

                                                ”b)

                                                lentokoneita ja helikoptereita vaarallisten aineiden kuljettamiseen;”

                                    c)

                                    Korvataan 4, 5 ja 6 kohta seuraavasti:

                                       ”4.   Lentotoiminnan harjoittajien, jotka harjoittavat muilla kuin vaativilla moottorikäyttöisillä lentokoneilla ja helikoptereilla muuta kuin kaupallista lentotoimintaa, mukaan lukien ei-kaupallinen erityislentotoiminta, on käytettävä ilma-alusta liitteen VII säännösten mukaisesti.

                                       5.   Asetuksen (EU) N:o 1178/2011 10 a artiklassa tarkoitettujen koulutusorganisaatioiden, joiden päätoimipaikka on jäsenvaltiossa, on lentokoulutusta unioniin, unionissa tai unionista harjoittaessaan käytettävä

                                                   a)

                                                   vaativia moottorikäyttöisiä lentokoneita ja helikoptereita liitteen VI säännösten mukaisesti;

                                                   b)

                                                   muita lentokoneita ja helikoptereita sekä purjelentokoneita liitteen VII säännösten mukaisesti.

                                       6.   Lentotoiminnan harjoittajat saavat käyttää lentokonetta tai helikopteria kaupalliseen erityislentotoimintaan ainoastaan liitteiden III ja VIII vaatimusten mukaisesti.”

                        4)

                        Muutetaan 6 artikla seuraavasti:

                                    a)

                                    Korvataan 3 kohta seuraavasti:

                                       ”3.   Poiketen siitä, mitä tämän asetuksen 5 artiklassa säädetään, ja rajoittamatta asetuksen (EU) 2018/1139 18 artiklan 2 kohdan b alakohdan ja komission asetuksen (EU) N:o 748/2012 (*2) liitteessä I olevan P alaluvun soveltamista ilmailulupien osalta, seuraavia lentoja harjoitetaan edelleen sen jäsenvaltion kansallisessa lainsäädännössä säädettyjen vaatimusten mukaisesti, jossa lentotoiminnan harjoittajan päätoimipaikka sijaitsee, tai jos sillä ei ole päätoimipaikkaa, sen jäsenvaltion kansallisessa lainsäädännössä säädettyjen vaatimusten mukaisesti, jonne se on sijoittautunut tai jossa sen kotipaikka sijaitsee:

                                                   a)

                                                   suunnittelu- tai tuotanto-organisaatioiden oikeuksiensa mukaisesti suorittamat lennot, jotka liittyvät lentokone- tai helikopterityypin käyttöönottoon tai muutokseen;

                                                   b)

                                                   lennot, joilla ei kuljeteta matkustajia eikä rahtia ja joilla lentokone tai helikopteri siirretään kunnostusta, korjausta, huoltoa, tarkastusta, toimitusta, vientiä tai muita samankaltaisia tarkoituksia varten.

                                       (*2)  Komission asetus (EU) N:o 748/2012, annettu 3 päivänä elokuuta 2012, ilma-alusten ja niihin liittyvien tuotteiden, osien ja laitteiden lentokelpoisuus- ja ympäristöhyväksyntää sekä suunnittelu- ja tuotanto-organisaatioiden hyväksyntää koskevista täytäntöönpanosäännöistä (EUVL L 224, 21.8.2012, s. 1).”"

                                    b)

                                    Muutetaan 4a kohta seuraavasti:

                                                i)

                                                Korvataan johdanto-osan sanamuoto seuraavasti:

                                                            ”4a.

                                                            Poiketen siitä, mitä 5 artiklan 1 ja 6 kohdassa säädetään, seuraavanlainen muilla kuin vaativilla moottorikäyttöisillä lentokoneilla ja helikoptereilla harjoitettava lentotoiminta voidaan suorittaa liitteen VII mukaisesti:”

                                                ii)

                                                Korvataan c alakohta seuraavasti:

                                                            ”c)

                                                            esittelylennot, laskuvarjohyppylennot, purjelentokoneiden hinauslennot tai taitolennot, jotka suorittaa joko asetuksen (EU) N:o 1178/2011 10 a artiklassa tarkoitettu koulutusorganisaatio, jonka päätoimipaikka on jäsenvaltiossa, tai organisaatio, joka on perustettu edistämään harraste- ja vapaa-ajan ilmailua, sillä edellytyksellä, että ilma-alusta käyttävä organisaatio joko omistaa ilma-aluksen tai on vuokrannut sen ilman miehistöä (dry lease), että lennosta ei saada organisaation ulkopuolelle jaettavaa voittoa, ja jos toimintaan osallistuu muita kuin organisaation jäseniä, kyseiset lennot ovat organisaation toiminnasta vain marginaalinen osa.”

                        5)

                        Muutetaan 10 artikla seuraavasti:

                                    a)

                                    Poistetaan 1 kohdassa kohtien numerointi ja korvataan toinen alakohta seuraavasti:
                                    ”Sitä sovelletaan 28 päivästä lokakuuta 2012.”

                                    b)

                                    Poistetaan 2–6 kohta.

                        6)

                        Muutetaan liitteet I, II, III, IV, V, VI, VII ja VIII tämän asetuksen liitteen mukaisesti.

            2 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 9 päivästä heinäkuuta 2019 lähtien.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 14 päivänä joulukuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 212, 22.8.2018, s. 1.

            (2)  Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 296, 25.10.2012, s. 1).

            (3)  Komission täytäntöönpanoasetus (EU) 2018/1976, annettu 14 päivänä joulukuuta 2018, purjelentokoneilla harjoitettavaa lentotoimintaa koskevista yksityiskohtaisista säännöistä Euroopan parlamentin ja neuvoston asetuksen (EU) 2018/1139 mukaisesti (katso tämän virallisen lehden sivu 64).

            (4)  Euroopan lentoturvallisuusviraston 23 päivänä elokuuta 2017 antama lausunto nro 7/2017 komission luonnoksesta asetukseksi lentotoimintaa koskevien sääntöjen tarkistamisesta purjelentokoneiden osalta.

            (5)  Euroopan lentoturvallisuusviraston 18 päivänä joulukuuta 2017 antama lausunto nro 10/2017 komission luonnoksesta asetukseksi asetuksen (EU) N:o 965/2012 muuttamisesta.

            LIITE
            Muutetaan asetuksen (EU) N:o 965/2012 liitteet I, II, III, IV, V, VI, VII ja VIII seuraavasti:

                        1)

                        Muutetaan liite I seuraavasti:

                                    a)

                                    Poistetaan 6 kohta;

                                    b)

                                    Poistetaan 11 a alakohta;

                                    c)

                                    Lisätään 42 a, 42 b ja 42 c kohta seuraavasti:

                                                ”42 a)

                                                ’EFB-sovelluksella’ EFB-isäntäkoneeseen asennettua ohjelmasovellusta, jossa on yksi tai useampi lentotoimintaa tukeva operatiivinen erityistoiminto;

                                                42 b)

                                                ’EFB-isäntäkoneella’ laitteistoa, jossa laskentakapasiteetti ja perusohjelmistot ovat, mukaan lukien käyttöjärjestelmä ja I/O-ohjelmistot;

                                                42 c)

                                                ’EFB-järjestelmällä’ suunniteltujen EFB-sovellusten tukemiseen tarvittavaa laitteistoa (mukaan lukien akut, liitettävyyden valmistelut, syöttö-/tulostusosat) ja ohjelmistoja (mukaan lukien tietokannat ja käyttöjärjestelmä);”

                                    d)

                                    Lisätään 44 a kohta seuraavasti:

                                                ”44 a)

                                                ’elektronisella lentolaukulla (EFB)’ sähköistä tietojärjestelmää, joka koostuu ohjaamomiehistölle tarkoitetusta laitteistosta ja sovelluksista ja jonka avulla voidaan säilyttää, päivittää, näyttää ja käsitellä lentotoimintaa tai -tehtäviä tukevia EFB-toimintoja;”

                                    e)

                                    Poistetaan 57 kohta;

                                    f)

                                    Lisätään 69 a kohta seuraavasti:

                                                ”69 a)

                                                ’käyttöliittymällä’ tiettyjen laitteiden osaa, jolla voidaan käsitellä ihmisen ja koneen välistä vuorovaikutusta. Liittymä koostuu laitteistoista ja ohjelmistoista, joiden avulla laitteet ja järjestelmät voivat tulkita ja käsitellä käyttäjän syötteitä ja toimittaa sitten halutut tulokset käyttäjälle;”

                                    g)

                                    Korvataan 78 a kohta seuraavasti:

                                                ”78 a)

                                                ’vähämerkityksisellä käyttöhäiriöllä’ käyttöhäiriötä, joka ei merkittävästi vähennä ilma-aluksen turvallisuutta ja joka edellyttää ohjaamomiehistöltä toimia, jotka he kykenevät suorittamaan helposti;”

                                    h)

                                    Lisätään 78 b kohta seuraavasti:

                                                ”78 b)

                                                ’aineiden väärinkäytöllä’ yhden tai useamman psykoaktiivisen aineen käyttöä ohjaamo- ja matkustamomiehistön ja muun turvallisuuteen välittömästi vaikuttavan henkilöstön keskuudessa tavalla, joka

                                                            a)

                                                            aiheuttaa suoranaista vaaraa käyttäjälleen tai vaarantaa toisten hengen, terveyden tai hyvinvoinnin ja/tai

                                                            b)

                                                            aiheuttaa tai pahentaa ammatillisia, sosiaalisia, henkisiä tai fyysisiä ongelmia tai häiriöitä;”

                                    i)

                                    Lisätään 96 a ja 96 b kohta seuraavasti:

                                                ”96 a)

                                                ’kannettavalla elektronisella lentolaukulla’ ohjaamossa käytettävää kannettavaa EFB-isäntäkonetta, joka ei ole osa tyyppihyväksytyn ilma-aluksen konfiguraatiota;

                                                96 b)

                                                ’kannettavalla elektronisella laitteella’ mitä tahansa elektronista laitetta, joka on tavallisesti mutta ei yksinomaan kulutuselektroniikkaa ja jonka miehistön jäsenet tai matkustajat tuovat ilma-alukseen tai jonne se tuodaan rahdin osana ja joka ei sisälly tyyppihyväksytyn ilma-aluksen konfiguraatioon. Tähän sisältyvät kaikki laitteistot, jotka kuluttavat sähköenergiaa. Sähköenergia voi olla peräisin sisäisistä lähteistä, kuten akuista (ladattavista tai ei ladattavista), tai laitteet voidaan myös liittää erityisiin virtalähteisiin ilma-aluksessa;”

                                    j)

                                    Lisätään 120 a ja 120 b kohta seuraavasti:

                                                ”120 a)

                                                ’A-tyypin EFB-sovelluksella’ EFB-sovellusta, jonka toimintahäiriöllä tai käyttövirheellä ei ole turvallisuusvaikutusta;

                                                120 b)

                                                ’B-tyypin EFB-sovelluksella’ EFB-sovellusta

                                                            a)

                                                            jonka toimintahäiriö tai käyttövirhe on luokiteltu vähämerkityksiseksi käyttöhäiriöksi tai sitä merkityksettömämmäksi; ja

                                                            b)

                                                            joka ei korvaa eikä kahdenna lentokelpoisuusmääräysten, ilmatilavaatimusten tai toimintasääntöjen edellyttämiä järjestelmiä tai toimintoja;”

                        2)

                        Muutetaan liite II seuraavasti:

                                    a)

                                    Korvataan ARO.GEN.120 kohdan d alakohta seuraavasti:

                                                ”d)

                                                Toimivaltaisen viranomaisen on arvioitava kaikki vaihtoehtoiset vaatimusten täyttämisen menetelmät, joita organisaatio ehdottaa

                                                            1)

                                                            tämän asetuksen liitteessä III (osa ORO) olevan ORO.GEN.120 kohdan b alakohdan mukaisesti;

                                                            2)

                                                            ilmapallojen osalta komission asetuksen (EU) 2018/395 (*1) liitteessä II (osa BOP) olevan BOP.ADD.010 kohdan mukaisesti; tai

                                                            3)

                                                            purjelentokoneiden osalta komission täytäntöönpanoasetuksen (EU) 2018/1976 (*2) liitteessä II (osa SAO) olevan SAO.DEC.100 kohdan c alakohdan mukaisesti;

                                                      analysoimalla toimitetut asiakirjat ja tarkastamalla organisaatio, jos se katsotaan tarpeelliseksi.
                                                Jos toimivaltainen viranomainen toteaa, että vaihtoehtoiset vaatimusten täyttämisen menetelmät vastaavat täytäntöönpanosääntöjä, sen on ilman aiheetonta viivytystä

                                                            1)

                                                            ilmoitettava hakijalle, että vaihtoehtoiset vaatimusten täyttämisen menetelmät voidaan panna täytäntöön, ja tarvittaessa muutettava hakijan hyväksyntää, erityislentotoimintalupaa tai todistusta sen mukaisesti; ja

                                                            2)

                                                            ilmoitettava virastolle menetelmien sisällöstä ja toimitettava sille kaikkien tarvittavien asiakirjojen jäljennökset;

                                                            3)

                                                            ilmoitettava muille jäsenvaltioille hyväksytyistä vaihtoehtoisista vaatimusten täyttämisen menetelmistä.

                                       (*1)  Komission asetus (EU) 2018/395, annettu 13 päivänä maaliskuuta 2018, ilmapallojen lentotoimintaa koskevista yksityiskohtaisista säännöistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 71, 14.3.2018, s. 10)."

                                       (*2)  Komission täytäntöönpanoasetus (EU) 2018/1976, annettu 14 päivä joulukuuta 2018, purjelentokoneilla harjoitettavaa lentotoimintaa koskevista yksityiskohtaisista säännöistä asetuksen (EU) 2018/1139 mukaisesti (EUVL L 326, 20.12.2018, s. 64).”"

                                    b)

                                    Korvataan ARO.GEN.345 kohdan a alakohta seuraavasti:

                                                ”a)

                                                Saatuaan ilmoituksen organisaatiolta, joka harjoittaa tai aikoo harjoittaa toimintaa, josta vaaditaan ilmoitus, toimivaltaisen viranomaisen on varmistettava, että ilmoitus sisältää

                                                            1)

                                                            tämän asetuksen liitteessä III (osa ORO) olevan ORO.DEC.100 kohdan nojalla vaadittavat tiedot;

                                                            2)

                                                            ilmapalloilla lentotoimintaa harjoittavien osalta asetuksen (EU) 2018/395 liitteessä II (osa BOP) olevan BOP.ADD.100 kohdan nojalla vaadittavat tiedot; tai

                                                            3)

                                                            purjelentokoneilla lentotoimintaa harjoittavien osalta täytäntöönpanoasetuksen (EU) 2018/1976 liitteessä II (osa SAO) olevan SAO.DEC.100 kohdan nojalla vaadittavat tiedot.

                                                      Kun toimivaltainen viranomainen on tarkistanut vaaditut tiedot, sen on vahvistettava organisaatiolle vastaanottaneensa ilmoituksen.”

                                    c)

                                    Korvataan lisäyksessä II oleva taulukko (EASA 139 lomake) seuraavasti:”Teksti kuva

                                       TOIMINTAEHDOT
                                       (toimintakäsikirjan hyväksyttyjä ehtoja on noudatettava)
                                       Luvan myöntäneen viranomaisen yhteystiedot
                                       Puhelin (1): Faksi:
                                       Sähköposti:
                                       Lentotoimintaluvan nro (2): Lentotoiminnan harjoittajan nimi (3): Päiväys (4): Allekirjoitus:
                                       Muu toiminimi
                                       Toimintaehtojen nro:
                                       Ilma-aluksen malli (5):
                                       Rekisteritunnukset (6):
                                       Lentotoiminnan lajit: Kaupallinen ilmakuljetus
                                       Matkustajat Rahti Muu (7):
                                       Toiminta-alue (8):
                                       Erityisrajoitukset (9):
                                       Erityishyväksynnät:
                                       Kyllä
                                       Ei
                                       Ehdot (10)
                                       Huomautukset
                                       Vaaralliset aineet
                                       Huonon näkyvyyden lentotoiminta
                                       Lentoonlähtö
                                       Lähestyminen ja lasku
                                       CAT (11) ….
                                       RVR (12): m
                                       DA/H: ft RVR: m
                                       RVSM (13) N/A
                                       ETOPS (14) N/A
                                       Sallittu enimmäislentoaika varalentopaikalle (15): min.
                                       PBN-toiminnan erityishyväksynnät (16)
                                       (17)
                                       Minimisuunnistustarkkuusvaatimukset (MNPS)
                                       Lentotoiminta yksimoottorisilla turbiinilentokoneilla yöllä tai mittarisääolosuhteissa
                                       (SET-IMC)
                                       (18)
                                       Helikopterilentotoiminta pimeänäköjärjestelmän avulla
                                       Helikopterivinssaus
                                       Kiireellinen lääkintälentotoiminta helikoptereilla (HEMS)
                                       Merialueella harjoitettava helikopterilentotoiminta
                                       Matkustamomiehistön koulutus (19)
                                       Matkustamomiehistön kelpoisuustodistusten antaminen (20)
                                       B-tyypin EFB-sovellusten käyttö
                                       (21)
                                       Jatkuva lentokelpoisuus
                                       (22)
                                       Muut (23)

                                    Teksti kuva

                                       (1) Toimivaltaisen viranomaisen puhelin- ja faksinumerot maatunnuksineen. Sähköpostiosoite, jos sellainen on käytössä.
                                       (2) Asiakirjaan liittyvän lentotoimintaluvan numero.
                                       (3) Lentotoiminnan harjoittajan rekisteröity nimi ja mahdollinen muu toiminimi. Nimi, jolla toimintaa harjoitetaan, jos se on eri kuin rekisteröity nimi.
                                       (4) Toimintaehtojen antamispäivämäärä (pp.kk.vvvv) ja toimivaltaisen viranomaisen edustajan allekirjoitus.
                                       (5) ICAOn standardin mukainen ilma-aluksen merkki, malli ja sarja tai pääsarja, jos sarjalle on annettu erillinen tunnus (esim. Boeing-737-3K2 tai Boeing-777-232).
                                       (6) Rekisteritunnukset luetellaan joko toimintaehdoissa tai toimintakäsikirjassa. Jälkimmäisessä tapauksessa toimintaehdoissa on viitattava kyseiseen toimintakäsikirjan sivuun. Jos kaikki erityishyväksynnät eivät koske tiettyä ilma-aluksen mallia, ilma-alusten rekisteritunnukset voidaan merkitä kyseisen erityishyväksynnän kohdalle huomautussarakkeeseen.
                                       (7) Tarkennettava muun lentotoiminnan laji (esim. kiireellinen lääkintälentotoiminta).
                                       (8) Hyväksytyn lentotoiminnan maantieteellinen alue (maantieteelliset koordinaatit tai tietyt reitit, lentotiedotusalue tai kansalliset tai alueelliset rajat).
                                       (9) Sovellettavat erityisrajoitukset (esim. vain VFR, vain päivällä jne.).
                                       (10) Kutakin hyväksyntää tai hyväksyntätyyppiä rajoittavat enimmäis- tai vähimmäisarvot.
                                       (11) Tarkkuuslähestymisen kategoria: LTS CAT I, CAT II, OTS CAT II, CAT IIIA, CAT IIIB tai CAT IIIC. Pienin kiitotienäkyvyys (RVR) ilmoitetaan metreinä ja ratkaisukorkeus (DH) jalkoina (ft). Yksi rivi jokaista lueteltavaa lähestymiskategoriaa kohti.
                                       (12) Lentoonlähdössä sallittu pienin RVR metreinä. Jos hyväksyntöjä on useita, jokainen hyväksyntä voidaan merkitä omalle rivilleen.
                                       (13) Kohtaan ”ei sovellu” (N/A) voidaan merkitä rasti vain, jos ilma-aluksen lakikorkeus on lentopinnan FL290 alapuolella.
                                       (14) ETOPS-rajoitukset koskevat tällä hetkellä vain kaksimoottorisia ilma-aluksia. Kohtaan ”ei sovellu” (N/A) voidaan merkitä rasti, jos ilma-alusmallissa on enemmän tai vähemmän kuin kaksi moottoria.
                                       (15) Kohdassa voidaan ilmoittaa myös suurin sallittu etäisyys lentopaikasta (meripeninkulmina) sekä moottorityyppi.
                                       (16) Suorituskykyyn perustuva navigointi (PBN): yksi rivi jokaista PBN-erityishyväksyntää kohti (esim. RNP AR APCH), ja rajoitukset luetellaan sarakkeissa ”Ehdot” ja/tai ”Huomautukset”. Menetelmäkohtaiset RNP AR APCH -menetelmien erillishyväksynnät voidaan luetella toimintaehdoissa tai toimintakäsikirjassa. Jälkimmäisessä tapauksessa toimintaehdoissa on viitattava kyseiseen toimintakäsikirjan sivuun.
                                       (17) Täsmennetään, onko erityishyväksyntä rajattu tiettyihin kiitotien lähestymis-/lähtösuuntiin ja/tai lentopaikkoihin.
                                       (18) Erityinen runko-/moottoriyhdistelmä
                                       (19) Hyväksyntä asetuksen (EU) N:o 1178/2011 liitteessä V (osa CC) tarkoitetun matkustamomiehistön kelpoisuustodistuksen hakijoiden koulutuksen ja teoriakokeiden järjestämistä varten.
                                       (20) Hyväksyntä asetuksen (EU) N:o 1178/2011 liitteessä V (osa CC) tarkoitettujen matkustamomiehistön kelpoisuustodistusten myöntämiseen.
                                       (21) Luettelo B-tyypin EFB-sovelluksista ja viittaukset EFB-laitteistoon (kannettaviin EFB-laitteisiin). Luettelo sisällytetään joko toimintaehtoihin tai toimintakäsikirjaan. Jälkimmäisessä tapauksessa toimintaehdoissa on viitattava kyseiseen toimintakäsikirjan sivuun.
                                       (22) Ilma-aluksen jatkuvan lentokelpoisuuden ylläpidosta vastaavan henkilön/organisaation nimi ja viittaus säädökseen, jossa tätä vaaditaan, esimerkiksi komission asetuksen (EU) N:o 1321/2014 liitteen I (osa M) luku G.
                                       (23) Tähän kohtaan voidaan merkitä muut hyväksynnät tai tiedot niin, että jokaista hyväksyntää kohti käytetään yksi rivi (tai yksi useita rivejä sisältävä kenttä), (esim. lyhyen laskumatkan toiminta, jyrkät lähestymiset, helikopterilennot yleishyödylliseen toimintaan käytettävillä lentoonlähtö ja -laskupaikoilla, helikopterilennot tiheästi asutun alueen ulkopuolella sijaitsevalla pakkolaskun kannalta vaarallisella alueella, helikopteritoiminta ilman varmaa mahdollisuutta turvalliseen pakkolaskuun, toiminta tavallista suuremmalla kallistuskulmalla, suurin sallittu etäisyys riittävästä lentopaikasta toimittaessa kaksimoottorisilla lentokoneilla ilman ETOPS-hyväksyntää, muuhun kuin kaupalliseen lentotoimintaan käytettävät ilma-alukset).
                                       EASA 139 -lomake, versio 4
                                    ”

                        3)

                        Muutetaan liite III seuraavasti:

                                    a)

                                    Korvataan ORO.GEN.110 kohdan k alakohta seuraavasti:

                                                ”k)

                                                Sen estämättä, mitä j alakohdassa säädetään, lentotoiminnan harjoittajien, jotka harjoittavat kaupallista lentotoimintaa jollakin seuraavista ilma-aluksista, on varmistettava, että ohjaamomiehistö on saanut asianmukaisen koulutuksen tai ohjeistuksen, jonka avulla se voi tunnistaa ilmoittamatta jääneet matkustajien ilma-alukseen tuomat tai rahtina kuljetettavat vaaralliset aineet:

                                                            1)

                                                            yksimoottorinen potkurikäyttöinen lentokone, jonka suurin sallittu lentoonlähtömassa (MCTOM) on enintään 5 700 kg ja suurin käytettävä matkustajapaikkaluku (MOPSC) enintään 5 ja jonka lento alkaa ja päättyy samalla lento- tai toimintapaikalla, kun lento suoritetaan päivällä näkölentosääntöjen mukaisesti;

                                                            2)

                                                            muu kuin vaativa moottorikäyttöinen helikopteri, jossa on yksi moottori ja jonka suurin käytettävä matkustajapaikkaluku (MOPSC) on enintään 5 ja jonka lento alkaa ja päättyy samalla lento- tai toimintapaikalla, kun lento suoritetaan päivällä näkölentosääntöjen mukaisesti.”

                                    b)

                                    Korvataan ORO.MLR.101 kohdan johdantolause seuraavasti:
                                    ”Lukuun ottamatta sellaista päivällä tapahtuvaa VFR-lentotoimintaa yksimoottorisilla potkurikäyttöisillä lentokoneilla, joiden suurin käytettävä matkustajapaikkaluku (MOPSC) on enintään 5, tai muilla kuin vaativilla yksimoottorisilla helikoptereilla, joiden suurin käytettävä matkustajapaikkaluku (MOPSC) on enintään 5, ja joka alkaa ja päättyy samalla lento- tai toimintapaikalla, toimintakäsikirjan yleisrakenteen on oltava seuraava:”

                                    c)

                                    Korvataan ORO.FC.005 kohdan b alakohta seuraavasti:

                                                ”b)

                                                2 JAKSOSSA määritellään kaupalliseen ilmakuljetukseen sovellettavat lisävaatimukset, lukuun ottamatta VFR-lentotoimintana päivällä harjoitettavaa matkustajien kaupallista ilmakuljetusta, joka alkaa ja päättyy samalla lento- tai toimintapaikalla toimivaltaisen viranomaisen määrittämän paikallisen alueen sisällä ja jossa käytetään seuraavia ilma-aluksia:

                                                            1)

                                                            yksimoottoriset potkurilentokoneet, joiden suurin sallittu lentoonlähtömassa (MCTOM) on enintään 5 700 kg ja suurin käytettävä matkustajapaikkaluku (MOPSC) on enintään 5; tai

                                                            2)

                                                            muut kuin vaativat moottorikäyttöiset yksimoottoriset helikopterit, joiden suurin käytettävä matkustajapaikkaluku (MOPSC) on enintään 5.”

                                    d)

                                    Korvataan ORO.FTL.105 kohdan 13 alakohta seuraavasti:

                                                ”13)

                                                ’Lentoajalla’ tarkoitetaan lentokoneiden osalta aikaa siitä, kun ilma-alus lähtee paikoitusalueelta ensimmäisen kerran liikkeelle lentoonlähtöä varten, siihen, kun se pysähtyy sille osoitettuun pysäköintipaikkaan ja sen kaikki moottorit tai potkurit pysäytetään.”

                        4)

                        Muutetaan liite IV seuraavasti:

                                    a)

                                    Poistetaan CAT.GEN.105 kohta;

                                    b)

                                    Lisätään CAT.GEN.MPA.141 kohta seuraavasti:
                                    ”CAT.GEN.MPA.141 Elektronisen lentolaukun (EFB) käyttö

                                                a)

                                                Jos ilma-aluksessa on käytössä EFB, lentotoiminnan harjoittajan on varmistettava, ettei se vaikuta haitallisesti ilma-aluksen järjestelmien tai laitteiden suorituskykyyn taikka ohjaamomiehistön jäsenen kykyyn käyttää ilma-alusta.

                                                b)

                                                Lentotoiminnan harjoittaja ei saa käyttää B-tyypin EFB-sovellusta, ellei sitä ole hyväksytty liitteen V (osa SPA) osaston M mukaisesti.”

                                    c)

                                    Poistetaan osastossa A oleva 2 jakso;

                                    d)

                                    Poistetaan osastossa B oleva 2 jakso;

                                    e)

                                    Korvataan CAT.POL.MAB.105 kohdan b alakohta seuraavasti:

                                                ”b)

                                                Jos massa- ja massakeskiötiedot ja -asiakirjat laaditaan tietokoneistetun massan ja massakeskiön määritysjärjestelmän avulla, lentotoiminnan harjoittajan on

                                                            1)

                                                            tarkistettava tulostetietojen todenmukaisuus sen varmistamiseksi, että tiedot ovat lentokäsikirjan rajoitusten mukaiset; ja

                                                            2)

                                                            esitettävä toimintakäsikirjassaan niiden käyttöä koskevat ohjeet ja menetelmät.”

                                    f)

                                    Poistetaan CAT.POL.MAB.105 kohdan e alakohta;

                                    g)

                                    Poistetaan osastossa C oleva 4 jakso;

                                    h)

                                    Poistetaan osastossa D oleva 3 jakso;

                        5)

                        Lisätään liitteeseen V osasto M seuraavasti:
                        ”OSASTO M

                              ELEKTRONINEN LENTOLAUKKU (EFB)

                           SPA.EFB.100 Elektronisen lentolaukun (EFB) käyttö – operatiivinen hyväksyntä

                                    a)

                                    Kaupallisen ilmakuljetustoiminnan harjoittaja saa käyttää B-tyypin EFB-sovellusta ainoastaan, jos toimivaltainen viranomainen on myöntänyt sille hyväksynnän tällaiseen käyttöön.

                                    b)

                                    Saadakseen toimivaltaiselta viranomaiselta operatiivisen hyväksynnän B-tyypin EFB-sovelluksen käyttöön ilmakuljetustoiminnan harjoittajan on esitettävä todisteet siitä, että

                                                1)

                                                sovelluksen sisältävän EFB-laitteen sekä EFB-sovelluksen ja siihen liittyvien toimintojen käytöstä on tehty riskinarviointi, jossa arvioidaan asiaan liittyvät riskit ja varmistetaan, että riskejä hallitaan ja lievennetään asianmukaisesti;

                                                2)

                                                EFB-laitteen ja EFB-sovelluksen käyttöliittymät on arvioitu inhimillisiä tekijöitä koskevien periaatteiden valossa;

                                                3)

                                                se on perustanut EFB:n hallintojärjestelmän sekä laatinut ja ottanut käyttöön EFB-laitteen ja EFB-sovelluksen hallintoa ja käyttöä koskevat menetelmät ja koulutusvaatimukset; näihin on sisällyttävä seuraavat menetelmät:

                                                            i)

                                                            EFB:n käyttö;

                                                            ii)

                                                            EFB:n muutosten hallinta;

                                                            iii)

                                                            EFB-datan hallinta;

                                                            iv)

                                                            EFB:n huolto; ja

                                                            v)

                                                            EFB:n turvallisuus;

                                                4)

                                                EFB:n isäntäkone soveltuu EFB-sovelluksen aiottuun käyttöön.

                                          Esityksen on koskettava nimenomaan kyseistä EFB-sovellusta ja sitä EFB-isäntäkonetta, johon sovellus on asennettu.”

                        6)

                        Muutetaan liite VI seuraavasti:

                                    a)

                                    Lisätään NCC.GEN.131 kohta seuraavasti:
                                    ”NCC.GEN.131 Elektronisen lentolaukun (EFB) käyttö

                                                a)

                                                Jos ilma-aluksessa on käytössä EFB, lentotoiminnan harjoittajan on varmistettava, ettei se vaikuta haitallisesti ilma-aluksen järjestelmien tai laitteiden suorituskykyyn taikka ohjaamomiehistön jäsenen kykyyn käyttää ilma-alusta.

                                                b)

                                                Ennen B-tyypin EFB-sovelluksen käyttöä lentotoiminnan harjoittajan on

                                                            1)

                                                            tehtävä sovelluksen sisältävästä EFB-laitteesta sekä EFB-sovelluksesta ja siihen liittyvien toimintojen käytöstä riskinarviointi, jossa arvioidaan asiaan liittyvät riskit ja varmistetaan, että riskejä hallitaan ja lievennetään asianmukaisesti; riskinarvioinnissa on käsiteltävä riskit, jotka liittyvät kyseisen EFB-laitteen ja EFB-sovelluksen käyttöliittymiin; ja

                                                            2)

                                                            perustettava EFB:n hallintojärjestelmä, mukaan lukien EFB-laitteen ja EFB-sovelluksen hallintoa ja käyttöä koskevat menetelmät ja koulutusvaatimukset;”

                                    b)

                                    Korvataan NCC.OP.200 kohdan b alakohta seuraavasti:

                                                ”b)

                                                Sen estämättä, mitä a alakohdassa säädetään, kun koulutuslennot järjestää komission asetuksen (EU) N:o 1178/2011 10 a artiklassa tarkoitettu koulutusorganisaatio, tällaisia tilanteita voidaan jäljitellä, kun ilma-aluksessa on lento-oppilaita.”

                        7)

                        Muutetaan liite VII seuraavasti:

                                    a)

                                    Poistetaan NCO.GEN.102 kohta;

                                    b)

                                    Korvataan NCO.GEN.103 kohdan a alakohta seuraavasti:

                                                ”a)

                                                lentoonlähdön ja laskun on tapahduttava samalla lento- tai toimintapaikalla;”

                                    c)

                                    Korvataan NCO.GEN.105 kohdan a alakohdan 4 alakohdan iii alakohta seuraavasti:

                                                ”iii)

                                                kyseisellä lennolla tarvittavat mittarit ja varusteet on asennettu ilma-alukseen ja ne ovat toimintakuntoisia, ellei toiminta laitteen ollessa epäkunnossa ole sallittu minimivarusteluettelon (MEL) tai tarvittaessa vastaavan asiakirjan mukaisesti siten kuin kohdassa NCO.IDE.A.105 tai NCO.IDE.H.105 säädetään;”

                                    d)

                                    Korvataan NCO.GEN.125 kohta seuraavasti:
                                    ”NCO.GEN.125 Kannettavat elektroniset laitteet

                                    Ilma-aluksen päällikkö ei saa sallia kenenkään käyttävän ilma-aluksessa sellaista kannettavaa elektronista laitetta, ei myöskään elektronista lentolaukkua (EFB), joka voisi vaikuttaa haitallisesti ilma-aluksen järjestelmien ja laitteiden suorituskykyyn tai ohjaamomiehistön jäsenen kykyyn käyttää ilma-alusta.”

                                    e)

                                    Poistetaan NCO.GEN.135 kohdan c alakohta;

                                    f)

                                    Korvataan NCO.OP.120 kohdan otsikko seuraavasti:
                                    ”NCO.OP.120 Melunvaimennusmenetelmät – lentokoneet ja helikopterit”;

                                    g)

                                    Poistetaan NCO.OP.156 kohta;

                                    h)

                                    Korvataan NCO.OP.180 kohdan b alakohta seuraavasti:

                                                ”b)

                                                Sen estämättä, mitä a alakohdassa säädetään, kun koulutuslennot järjestää komission asetuksen (EU) N:o 1178/2011 10 a artiklassa tarkoitettu koulutusorganisaatio, tällaisia tilanteita voidaan jäljitellä, kun ilma-aluksessa on lento-oppilaita.”

                                    i)

                                    Korvataan NCO.POL.105 kohdan b alakohta seuraavasti:

                                                ”b)

                                                Punnituksen suorittaa ilma-aluksen valmistaja tai hyväksytty huolto-organisaatio.”

                                    j)

                                    Korvataan NCO.IDE.A.160 kohdan a alakohta seuraavasti:

                                                ”a)

                                                ELA1-lentokoneita lukuun ottamatta lentokoneessa on oltava vähintään yksi käsisammutin

                                                            1)

                                                            ohjaamossa; ja

                                                            2)

                                                            kussakin ohjaamosta erillään olevassa matkustajaosastossa, paitsi jos ohjaamomiehistö pääsee helposti matkustajaosastoon.”

                                    k)

                                    Poistetaan osastossa D oleva 3 jakso;

                        8)

                        Muutetaan liite VIII seuraavasti:

                                    a)

                                    Korvataan kohdan SPO.GEN.005 c alakohdan 2 alakohta seuraavasti:

                                                ”2)

                                                laskuvarjohyppylennot, purjelentokoneiden hinauslennot lentokoneella tai taitolennot, jotka suorittaa joko komission asetuksen (EU) N:o 1178/2011 10 a artiklassa tarkoitettu koulutusorganisaatio, jonka päätoimipaikka on jäsenvaltiossa, tai organisaatio, joka on perustettu edistämään harraste- ja vapaa-ajan ilmailua, sillä edellytyksellä, että ilma-alusta käyttävä organisaatio joko omistaa ilma-aluksen tai on vuokrannut sen ilman miehistöä (dry lease), että lennosta ei saada organisaation ulkopuolelle jaettavaa voittoa, ja jos toimintaan osallistuu muita kuin organisaation jäseniä, tällaiset lennot ovat organisaation toiminnasta vain marginaalinen osa.”

                                    b)

                                    Poistetaan SPO.GEN.102 kohta;

                                    c)

                                    Korvataan SPO.GEN.107 kohdan a alakohdan 4 alakohdan iii alakohta seuraavasti:

                                                ”iii)

                                                kyseisellä lennolla tarvittavat mittarit ja varusteet on asennettu ilma-alukseen ja ne ovat toimintakuntoisia, ellei toiminta laitteiden ollessa epäkunnossa ole sallittu minimivarusteluettelon (MEL) tai tarvittaessa vastaavan asiakirjan mukaisesti siten kuin SPO.IDE.A.105 tai SPO.IDE.H.105 kohdassa säädetään;”

                                    d)

                                    Lisätään SPO.GEN.131 kohta seuraavasti:
                                    ”SPO.GEN.131 Elektronisen lentolaukun (EFB) käyttö

                                                a)

                                                Jos ilma-aluksessa on käytössä EFB, lentotoiminnan harjoittajan on varmistettava, ettei se vaikuta haitallisesti ilma-aluksen järjestelmien tai laitteiden suorituskykyyn taikka ohjaamomiehistön jäsenen kykyyn käyttää ilma-alusta.

                                                b)

                                                Ennen B-tyypin EFB-sovelluksen käyttöä lentotoiminnan harjoittajan on

                                                            1)

                                                            tehtävä sovelluksen sisältävän EFB-laitteen sekä EFB-sovelluksen ja siihen liittyvien toimintojen käytöstä riskinarviointi, jossa arvioidaan asiaan liittyvät riskit ja varmistetaan, että riskejä lievennetään asianmukaisesti; riskinarvioinnissa on käsiteltävä riskit, jotka liittyvät kyseisen EFB-laitteen ja EFB-sovelluksen käyttöliittymiin; ja

                                                            2)

                                                            perustettava EFB:n hallintojärjestelmä, mukaan lukien EFB-laitteen ja EFB-sovelluksen hallintoa ja käyttöä koskevat menetelmät ja koulutusvaatimukset.”

                                    e)

                                    Poistetaan SPO.GEN.140 kohdan c alakohta;

                                    f)

                                    Korvataan SPO.POL.105 kohdan b alakohta seuraavasti:

                                                ”b)

                                                Punnituksen suorittaa ilma-aluksen valmistaja tai hyväksytty huolto-organisaatio.”

                                    g)

                                    Korvataan SPO.IDE.A.180 kohdan a alakohta seuraavasti:

                                                ”a)

                                                ELA1-lentokoneita lukuun ottamatta lentokoneessa on oltava vähintään yksi käsisammutin

                                                            1)

                                                            ohjaamossa; ja

                                                            2)

                                                            kussakin ohjaamosta erillään olevassa matkustajaosastossa, paitsi jos ohjaamomiehistö pääsee helposti matkustajaosastoon.”

                                    h)

                                    Poistetaan osastossa D oleva 3 jakso.

               (*1)  Komission asetus (EU) 2018/395, annettu 13 päivänä maaliskuuta 2018, ilmapallojen lentotoimintaa koskevista yksityiskohtaisista säännöistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 71, 14.3.2018, s. 10).

               (*2)  Komission täytäntöönpanoasetus (EU) 2018/1976, annettu 14 päivä joulukuuta 2018, purjelentokoneilla harjoitettavaa lentotoimintaa koskevista yksityiskohtaisista säännöistä asetuksen (EU) 2018/1139 mukaisesti (EUVL L 326, 20.12.2018, s. 64).”’


title: Neuvoston täytäntöönpanoasetus (EU) 2019/85, annettu 21 päivänä tammikuuta 2019, Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 täytäntöönpanosta

text:
                  21.1.2019

                  FI

                  Euroopan unionin virallinen lehti

                  LI 18/4

         NEUVOSTON TÄYTÄNTÖÖNPANOASETUS (EU) 2019/85,
         annettu 21 päivänä tammikuuta 2019,
         Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Syyrian tilanteen johdosta määrättävistä rajoittavista toimenpiteistä ja asetuksen (EU) N:o 442/2011 kumoamisesta 18 päivänä tammikuuta 2012 annetun neuvoston asetuksen (EU) N:o 36/2012 (1) ja erityisesti sen 32 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 18 päivänä tammikuuta 2012 asetuksen (EU) N:o 36/2012.

                     (2)

                     Ottaen huomioon, että merkittävät liikemiehet tekevät suuria voittoja heidän siteillään hallintoon ja auttavat puolestaan hallinnon rahoittamisessa, muun muassa yhteisyrityksillä, joita eräät merkittävät liikemiehet ja yhteisöt ovat perustaneet valtion tukemien yhtiöiden kanssa pakkolunastettujen maa-alueiden kehittämiseksi, kyseiset liikemiehet ja yhteisöt tukevat Assadin hallintoa ja hyötyvät siitä muun muassa pakkolunastetun omaisuuden käytön kautta.

                     (3)

                     Lisäksi Syyrian konfliktin vuoksi kotiseuduiltaan siirtymään joutuneiden henkilöiden maa-alueiden pakkolunastus, johon Assadin hallinto on ryhtynyt, estää kyseisiä henkilöitä palaamasta koteihinsa.

                     (4)

                     Yksitoista luonnollista henkilöä ja viisi yhteisöä olisi lisättävä asetuksen (EU) N:o 36/2012 liitteessä II olevaan luetteloon luonnollisista henkilöistä, oikeushenkilöistä, yhteisöistä ja elimistä, joihin sovelletaan rajoittavia toimenpiteitä.

                     (5)

                     Asetuksen (EU) N:o 36/2012 liite II olisi näin ollen muutettava tämän mukaisesti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) N:o 36/2012 liite II tämän asetuksen liitteen mukaisesti.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 21 päivänä tammikuuta 2019.

                  Neuvoston puolesta

                  Puheenjohtaja

               F. MOGHERINI

            (1)  EUVL L 16, 19.1.2012, s. 1.

            LIITE

               1.
               Lisätään seuraavat henkilöt asetuksen (EU) N:o 36/2012 liitteessä II olevassa A osassa (Henkilöt) olevaan luetteloon:

                           Nimi

                           Tunnistetiedot

                           Perusteet

                           Luetteloon merkitsemisen päivämäärä

                           ”264.

                           Anas Talas
                           (alias ; Anas Talous/Tals/Tuls/Tlass)

                           Sukupuoli: mies
                           Asema: Talas Group -yhtymän puheenjohtaja
                           Syntymäaika: 25.3.1971
                           Kansalaisuus: syyrialainen

                           Merkittävä Syyriassa toimiva liikemies, jolla on intressejä ja toimintaa useilla Syyrian talouden aloilla. Liiketoimillaan ja investoinneillaan Anas Talas myös hyötyy Syyrian hallinnosta ja/tai tukee sitä. Vuonna 2018 Anas Talasin johtama Talas Group -yhtymä muodosti 23 miljardin Syyrian punnan (SYP) arvoisen yhteisyrityksen Damascus Cham Holding -yhtiön kanssa hallinnon tukeman ylellisen asuin- ja liikerakennuksia käsittävän Marota Cityn rakentamiseksi.

                           21.1.2019

                           265.

                           Nazir Ahmad JamalEddine
                           (alias ; Nazir Ahmad, Mohammed JamalEddine)

                           Sukupuoli: mies
                           Asema: yksi Apex Development and Projects LLC -yhtiön perustajista ja sen enemmistöosakas sekä A'ayan Company for Projects and Equipment -yhtiön perustaja
                           Syntymäaika: 1962
                           Kansalaisuus: syyrialainen

                           Merkittävä Syyriassa toimiva liikemies, jolla on huomattavia sijoituksia rakennusteollisuudessa, mukaan lukien määräysvallan takaava 90 prosentin osuus osakkeista Apex Development and Projects LLC -yhtiössä, joka on mukana 34,8 miljoonan dollarin (USD) arvoisessa yhteisyrityksessä hallinnon tukeman ylellisen asuin- ja liikerakennuksia käsittävän Marota Cityn rakentamiseksi. Osallistumalla Marota City -rakennusprojektiin Nazir Ahmad JamalEddine hyötyy Syyrian hallinnosta ja/tai tukee sitä.

                           21.1.2019

                           266.

                           Mazin Al-Tarazi
                           (alias ; Mazen al-Tarazi)

                           Sukupuoli: mies
                           Asema: liikemies
                           Syntymäaika: syyskuu 1962
                           Kansalaisuus: syyrialainen

                           Merkittävä Syyriassa toimiva liikemies, jolla on huomattavia sijoituksia rakennus- ja ilmailualoilla. Investoinneillaan ja toiminnallaan Mazin Al-Tarazi hyötyy Syyrian hallinnosta ja/tai tukee sitä. Erityisesti Al-Tarazi on tehnyt Damascus Cham Holding -yhtiön kanssa sopimuksen 320 miljoonan dollarin (USD) investoinnista hallinnon tukeman ylellisen asuin- ja liikerakennuksia käsittävän Marota Cityn rakentamiseksi; hän on myös saanut luvan yksityiselle lentoyhtiölle Syyriassa.

                           21.1.2019

                           267.

                           Samer Foz
                           (alias Samir () Foz () / Fawz; Samer Zuhair Foz)

                           Sukupuoli: mies
                           Asema: Aman Group -yhtymän toimitusjohtaja
                           Syntymäaika: toukokuu 1973
                           Syntymäpaikka: Latakia, Syyria
                           Kansalaisuudet: syyrialainen ja turkkilainen
                           Muita tietoja:
                           Aman Group -yhtymän johtokunnan puheenjohtaja. Tytäryhtiöt: Foz for Trading, Al-Mohaimen for Transportation & Contracting. Aman Group -yhtymä on yksityisen sektorin kumppani Damascus Cham Holding -yhtiön kanssa muodostetussa Aman Damascus JSC -yhteisyrityksessä, jonka yksittäinen osakkeenomistaja Foz on. Emmar Industries -yhtiö on Aman Group -yhtymän ja Hamisho Group -yhtymän yhteisyritys, jossa Fozilla on enemmistöosakkuus ja jonka puheenjohtaja hän on.

                           Merkittävä Syyriassa toimiva liikemies, jolla on intressejä ja toimintaa useilla Syyrian talouden aloilla, mukaan lukien hallinnon tukemassa yhteisyrityksessä, joka osallistuu ylellisen asuin- ja liikerakennuksia käsittävän Marota Cityn rakentamiseen. Samer Foz antaa hallinnolle rahoitusta ja muuta tukea, mukaan lukien Syyrian Military Security Shield Forces -joukkojen rahoittaminen ja viljakauppojen välittäminen. Lisäksi hän saa taloudellista hyötyä vehnäkaupan ja jälleenrakennusprojektien yhteydessä hänelle tarjoutuvista kaupallisista mahdollisuuksista, jotka ovat seurausta hänen yhteyksistään hallintoon.

                           21.1.2019

                           268.

                           Khaldoun Al-Zoubi
                           (alias Khaldoon al-Zu'bi; Khaldoun Zubi)

                           Sukupuoli: mies
                           Asema: Aman Holding -yhtiön (alias Aman Group) varapääjohtaja
                           Syntymäaika: 1979
                           Kansalaisuus: syyrialainen

                           Merkittävä Syyriassa toimiva liikemies, jolla on intressejä ja toimintaa useilla Syyrian talouden aloilla; hän toimii muun muassa Aman Holding -yhtiön varapääjohtajana ja on Fly Aman -lentoyhtiön enemmistöosakas. Hänellä on tässä ominaisuudessa yhteyksiä Samer Foziin. Aman Holding -yhtiöllä on edustaja Aman Damascus -yhteisyrityksen johtokunnassa, ja se on yhteisyrityksen enemmistöosakas; yhteisyritys osallistuu hallinnon tukeman ylellisen asuin- ja liikerakennuksia käsittävän Marota Cityn rakentamiseen. Aman Holding -yhtiön varapääjohtajan ominaisuudessa Al-Zoubi hyötyy hallinnosta ja/tai tukee sitä.

                           21.1.2019

                           269.

                           Hussam Al-Qatirji
                           (alias Hussam/Hossam Ahmed/Mohammed/Muhammad al-Katerji )

                           Sukupuoli: mies
                           Asema: Katerji Group (alias al-Qatirji Company / Qatirji Company / Khatirji Group / Katerji International Group) -yhtymän toimitusjohtaja
                           Syntymäaika: 1982
                           Syntymäpaikka: Raqqa, Syyria
                           Kansalaisuus: syyrialainen

                           Merkittävä Syyriassa toimiva liikemies, joka on myös Aleppoa edustava parlamentin jäsen. Al-Qatirji tukee hallintoa ja hyötyy siitä mahdollistamalla hallinnon kanssa tehtäviä öljyyn ja vehnään liittyviä kauppasopimuksia ja hyötymällä niistä.

                           21.1.2019

                           270.

                           Bashar Mohammad Assi

                           Sukupuoli: Mies
                           Asema: Aman Damascus -yhteisyrityksen johtokunnan puheenjohtaja. Fly Aman Limited Liability -lentoyhtiön perustajaosakas.
                           Syntymäaika: 1977
                           Kansalaisuus: syyrialainen

                           Merkittävä Syyriassa toimiva liikemies, jolla on intressejä ja toimintaa useilla Syyrian talouden aloilla; hän on muun muassa Fly Aman -lentoyhtiön perustajaosakas ja Aman Damascus -yhteisyrityksen johtokunnan puheenjohtaja; kyseinen yhteisyritys osallistuu hallinnon tukeman ylellisen asuin- ja liikerakennuksia käsittävän Marota Cityn rakentamiseen. Aman Damascus -yhteisyrityksen johtokunnan puheenjohtajan ominaisuudessa Assi hyötyy hallinnosta ja/tai tukee sitä.

                           21.1.2019

                           271.

                           Khaled al-Zubaidi
                           (alias (Mohammed) Khaled/Khalid (Bassam) (al-) Zubaidi/Zubedi )

                           Sukupuoli: mies
                           Asema: yksi Zubaidi and Qalei LLC -yhtiön omistajista, Agar Investment Company -yrityksen johtaja, Al Zubaidi Company -yhtiön ja Al Zubaidi & Al Taweet Contracting Company -yhtiön toimitusjohtaja, Zubaidi Development Company -yhtiön johtaja ja omistaja sekä yksi Enjaz Investment Company -yhtiön omistajista.
                           Kansalaisuus: syyrialainen

                           Merkittävä Syyriassa toimiva liikemies, jolla on huomattavia sijoituksia rakennusteollisuudessa, mukaan lukien 50 prosentin osuus Zubaidi and Qalei LLC -yhtiön osakkeista; kyseinen yhtiö rakentaa Grand Town -nimistä ylellistä turistikaupunkia ja on saanut hallinnolta 45 vuoden sopimuksen edellyttäen, että se maksaa 19–21 prosenttia tuotoistaan hallinnolle. Hänellä on tässä ominaisuudessa yhteyksiä Nader Qaleihin. Liiketoimillaan, erityisesti osakkuudellaan Grand Town -rakennusprojektissa, Khaled al-Zubaidi hyötyy hallinnosta ja/tai tukee sitä.

                           21.1.2019

                           272.

                           Hayan Mohammad Nazem Qaddour
                           (alias Hayyan Kaddour bin Mohammed Nazem)

                           Sukupuoli: mies
                           Nimi: Hayan Mohammed Nazem Qaddour
                           Asema: Exceed Development and Investment Company -yhtiön tärkein osakas
                           Syntymäaika: 1970
                           Kansalaisuus: syyrialainen

                           Merkittävä Syyriassa toimiva liikemies, jolla on 67 prosentin osuus Exceed Development and Investment Company -yhtiön osakkeista; kyseinen yhtiö on mukana 17,7 miljoonan dollarin (USD) arvoisessa yhteisyrityksessä hallinnon tukeman ylellisen asuin- ja liikerakennuksia käsittävän Marota Cityn rakentamiseksi. Osallistumalla Marota City -rakennusprojektiin Hayan Mohammad Nazem Qaddour hyötyy Syyrian hallinnosta ja/tai tukee sitä.

                           21.1.2019

                           273.

                           Maen Rizk Allah Haykal
                           (alias Heikal Bin Rizkallah)

                           Sukupuoli: mies
                           Asema: Exceed Development and Investment Company -yhtiön toinen osakas
                           Kansalaisuus: syyrialainen

                           Merkittävä Syyriassa toimiva liikemies, jolla on 33 prosentin osuus Exceed Development and Investment -yhtiön osakkeista; kyseinen yhtiö on mukana 17,7 miljoonan dollarin (USD) arvoisessa yhteisyrityksessä hallinnon tukeman ylellisen asuin- ja liikerakennuksia käsittävän Marota Cityn rakentamiseksi. Osallistumalla Marota City -rakennusprojektiin Maen Rizk Allah Haykal hyötyy Syyrian hallinnosta ja/tai tukee sitä.

                           21.1.2019

                           274.

                           Nader Qalei
                           (alias Kalai, Kalei)

                           Sukupuoli: mies
                           Nimi: Nader Kalai
                           Syntymäaika: 9.7.1965
                           Syntymäpaikka: Damaskos
                           Kansalaisuus: syyrialainen
                           Passin numero (mukaan lukien myöntämismaa ja -päivä ja -paikka): Syyrian arabitasavalta, N 010170320, myöntämisnumero: 002-15-L062672, myöntämispäivä: 24.5.2015, voimassaolon päättymispäivä: 23.5.2021.
                           Henkilöllisyystodistuksen numero: Syyrian arabitasavalta, 010-0036453.
                           Asema: Castle Investment Holding -yhtiön enemmistöosakas, yksi Zubaidi and Qalei LLC -yhtiön omistajista ja Kalai Industries Management -yhtiön puheenjohtaja
                           Sukulaisia/liikekumppaneita tai yhtiökumppaneita/yhteyksiä luetteloon merkittyihin henkilöihin: Khaled al-Zubaidi
                           Osoite:
                           Young Avenue, Halifax, Kanada

                           Merkittävä Syyriassa toimiva liikemies, jolla on huomattavia sijoituksia rakennusteollisuudessa, mukaan lukien 50 prosentin osuus Zubaidi and Qalei LLC -yhtiön osakkeista; kyseinen yhtiö rakentaa Grand Town -nimistä ylellistä turistikaupunkia ja on saanut hallinnolta 45 vuoden sopimuksen edellyttäen, että se maksaa 19–21 prosenttia tuotoistaan hallinnolle. Hänellä on tässä ominaisuudessa yhteyksiä Khaled al-Zubaidiin. Liiketoimillaan, erityisesti osakkuudellaan Grand Town -rakennusprojektissa, Nader Qalei hyötyy hallinnosta ja/tai tukee sitä.

                           21.1.2019”

               2.
               Lisätään seuraavat yhteisöt asetuksen (EU) N:o 36/2012 liitteessä II olevassa B osassa (Yhteisöt) olevaan luetteloon:

                           Nimi

                           Tunnistetiedot

                           Perusteet

                           Luetteloon merkitsemisen päivämäärä

                           ”72.

                           Rawafed Damascus Private Joint Stock Company
                           (alias Rawafed/Rawafid/ Rawafed (Tributary)  Damascus Private Joint Stock Company)

                           Osoite: Damaskos, Syyria

                           Rawafed Damascus Private Joint Stock Company -yhtiö on yhtiöiden Damascus Cham Holding, Ramak Development and Humanitarian Projects, Al-Ammar LLC, Timeet Trading LLC (alias Ultimate Trading Co. Ltd.) ja Wings Private JSC muodostama 48,3 miljoonan dollarin (USD) arvoinen yhteisyritys. Rawafed-yhtiö tukee Syyrian hallintoa ja/tai hyötyy siitä muun muassa osallistumalla hallinnon tukemaan ylelliseen Marota City -rakennusprojektiin.

                           21.1.2019

                           73.

                           Aman Damascus Joint Stock Company
                           (alias Aman Damascus JSC)

                           Osoite: Damaskos, Syyria

                           Aman Damascus Joint Stock Company -yhtiö on Damascus Cham Holding -yhtiön ja Aman Group -yhtymän muodostama 18,9 miljoonan dollarin (USD) arvoinen yhteisyritys. Osallistumalla hallinnon tukemaan ylelliseen Marota City -rakennusprojektiin Aman Damascus -yhtiö tukee Syyrian hallintoa ja/tai hyötyy siitä.

                           21.1.2019

                           74.

                           Bunyan Damascus Private Joint Stock Company
                           (alias Bunyan Damascus Private JSC)

                           Osoite: Damaskos, Syyria

                           Bunyan Damascus Private Joint Stock Company -yhtiö on yhtiöiden Damascus Cham Holding, Apex Development and Projects LLC ja Tamayoz LLC muodostama 34,8 miljoonan dollarin (USD) arvoinen yhteisyritys. Osallistumalla hallinnon tukemaan ylelliseen Marota City -rakennusprojektiin Bunyan Damascus Private Joint Stock Company -yhtiö tukee Syyrian hallintoa ja/tai hyötyy siitä.

                           21.1.2019

                           75.

                           Mirza

                           Osoite: Damaskos, Syyria

                           Mirza-yhtiö on Damascus Cham Holding -yhtiön ja Talas Group -yhtymän muodostama 52,7 miljoonan dollarin (USD) arvoinen yhteisyritys. Osallistumalla hallinnon tukemaan ylelliseen Marota City -rakennusprojektiin Mirza-yhtiö tukee Syyrian hallintoa ja/tai hyötyy siitä.

                           21.1.2019

                           76.

                           Developers Private Joint Stock Company
                           (alias Developers Private JSC)

                           Osoite: Damaskos, Syyria

                           Developers Private Joint Stock Company -yhtiö on yhtiöiden Damascus Cham Holding ja Exceed Development and Investment muodostama 17,7 miljoonan dollarin (USD) arvoinen yhteisyritys. Osallistumalla hallinnon tukemaan ylelliseen Marota City -rakennusprojektiin Developers Private Joint Stock Company -yhtiö tukee Syyrian hallintoa ja/tai hyötyy siitä.

                           21.1.2019”